ཡུམ་ཀའི་གསང་སྒྲུབ་སེང་གེའི་གདོང་ཅན་ལསཿབྱད་འགྲོལ་
གནམ་ལྕགས་འཁོར་ལོ་བཞུགསཿ
བདུད་འདུལ་སེང་གེའི་ཞལ་ལ་འདུད ཿརིག་སྔགས་སྟོང་གི་ནུས་པ་དང་ ཿབྱད་མ་འབུམ་གྱིས་མཐུ་རྡུགས་པ ཿའདི་ལ་རྟེན་པའི་བྱད་འགྲོལ་བསྟན ཿདེ་ལ་དང་པོ་་བཅའ་གཞི་ནིཿ སྟེགས་གཙང་མར་མཁའ་འགྲོའི་མཆོད་གཏོར་ཉེར་སྤྱོད་བཅས་བཤམས་པའི་མདུན་དུ་མཉྫིའི་ཁར་རིན་པོ་ཆེའི་བུམ་པ་འགུལ་ཆིངས་མཐིང་ཁ་གཙང་ཆུ་དང་ཤྭ་འོད་སེར་བའི་ཆུས་བཀང་བ་ལ ཿརིན་ཆེན་སྣ་ལྔ ཿཐོག་ལྕགས་ཕྱེ་མ ཿཚྭ་བ་གསུམ ཿཁ་ཤའམ་ཤ་བའི་རྭ ཿཕག་གི་སྣའམ་གྲུམ་པའི་སོཿ བྱུང་ངམ་བྱ་གཱག་གི་སྡེར་མོའི་ཕྱེ་མ་བླུག་ལ་ཤིང་འབྲས་ཅན་ཀྱིས་ཁ་བརྒྱན ཿམཉྫིའི་འོག་ཏུ་རི་རུད་དང་ཕུངས་བསྲེས་པའི་འཇིམ་པ་ལ་ཧོམ་ཁུང་ཆུང་ངུ་བཟོས་པའི་ནང་དུ་ཆུ་མིག་ལྐུགས་པའི་ཆུ་བླུགས ཿདེའི་ཟུར་གསུམ་ལ་དབྱེ་སྒྲོ་གཉིས་དང་དཔལ་འབར་བཙུགས ཿབྱད་ལིང་ ཿཚོན་སྐུད་སྔོ་དམར ཿཐང་ཕྲོམ ཿཉུངས་དཀར ཿསྲིད་པའི་ཕྱེ་མ ཿམདའ་བྱ་རྒོད་མ་དར་ཚོན་བཏགས་པ ཿམེ་ལོང་ ཿཕུར་པ ཿཚེར་ཤིང་གི་མེ་ཧོམ ཿབསད་གྲིཿ སྔོན་གཏོར་རྣམས་འདུ་བྱའོཿ གཉིས་པ་སྒྲུབ་པ་ལ་གཉིས་ལས ཿདང་པོ་བདག་བསྐྱེད་ནི་ལས་གཞུང་བཞིན་བྱས་ལ་ཡིག་འབྲུ་བཅུ་བཞི་པ་སྟོང་ཕྲག་ལས་མི་ཉུང་བར་བཟླའོཿ གཉིས་པ་ལས་བུམ་སྒྲུབ་པ་ནིཿ མཆོད་པ་གསོས་ལ ཿལས་བུམ་སྭ་བྷཱ་ཝས་སྦྱངས ཿསྟོང་པའི་ངང་ལས་བྷྲཱུྃ་ཡིག་ཡོངས་གྱུར་ལས ཿསྣོད་ཀྱི་འཇིག་རྟེན་རིན་ཆེན་བུམ་པ་བཟང་ ཿཞབས་ཞུམ་འདོད་ཁམས་ལྟོ་ལྡིར་གཟུགས་ཁམས་ལ ཿམགྲིན་པ་རིང་ཞིང་ཁ་གཡེལ་གཟུགས་མེད་ཁམས ཿནང་ནི་རྣམ་ཐར་སྒོ་གསུམ་གཞལ་མེད་ཁང་ ཿགཞི་ལམ་འབྲས་རྫོགས་ཆོས་འབྱུང་བསྣོལ་མའི་དབུས ཿཡེ་ཤེས་མེད་དཔུང་རབ་ཏུ་འབར་བའི་ཀློང་ ཿཆུ་སྐྱེས་གེ་སར་ཐབས་ཤེས་ཉི་ཟླའི་སྟེང་ཿ སྐྱེ་མེད་རྡོ་རྗེ་ཨ་ཡིག་ཡོངས་གྱུར་ལས ཿསྐྱེ་མཆེད་ཡོངས་རྫོགས་རྡོ་རྗེ་བདག་མེད་མ ཿསོགས་ནས་བསྟོད་པའ་ིབར་སོང་རྗེས ཿམདུན་བསྐྱེད་བུམ་ལྷའི་ཐུགས་ཀ་རུ ཿཐུགས་སྲོག་ཧཱུྃ་ཡིག་སྔོན་པོ་ལ ཿཡིག་འབྲུ་བཅུ་བཞིའི་ཤམ་བུ་རུ ཿཨོཾ་ཧྲཱི་བཛྲ་ཛྭ་ལ་སརྦ་བཛྲ་ཙྪིནྡ་ཡ་ཧ་ཧེ་ཧཱུྃ་ཕཊ ཿཅེས་བཏགས་པས་བསྐོར་བ་མགལ་མེའི་འཁོར་ལོ་ལྟར་བསྐོར་བ་ལས་བྱུང་བའི་འོད་ཟེར་མེ་སྟག་འཕྲོ་བས་བྱད་ཕུར་རྦོད་གཏོང་ཐམས་ཅད་ལྷག་མེད་དུ་བསྲེགས་པར་བསམ་ལ་བཟླས་པ་སྟོང་ཕྲག་སོགས་ཅི་ནུས་བཟླས་མཐར་མཆོད་བསྟོད་བྱས་ལ་བུམ་ལྷ་འོད་ཞུ་བྱའོ། །གསུམ་པ་ལས་སྦྱོར་ནི། བསྒྲུབ་བྱ་མདུན་དུ་འཁོད་ལ་བྱད་ཐག་གིས་བཅིངས ཿཧོམ་ཁུང་མདུན་དུ་བཞག་པའི་ནང་དུ་ཚུད་པར་བསམ་ལ། དེ་ཡང་བྱད་ཞེས་བྱ་བའི་ངོ་བོ་ནི་རྫས་སྔགས་ཏིང་ངེ་འཛིན་གསུམ་ཚོགས་པའི་རྟེན་འབྲེལ་བ་བརྟེན་ནས་སྐྱེས་བུའི་སྒོ་གསུམ་འཆིང་ཞིང་རྨོངས་བར་བྱེད་ལ། དེ་འབྱུང་བའི་རྒྱུ་ནི་སྔོན་གྱི་ལས་ངན་དང་། རྐྱེན་ནི་རང་གི་ལུས་ངག་གི་སྤྱོད་པ་མི་གཟོ་བ་དང་། ཕ་རོལ་གྱི་བསམ་སྦྱོར་ངན་པ་ལས་འབྱུང་ལ ཿདེ་ལས་གྲོལ་བའི་ཐབས་ནི་རྡོ་རྗེ་འཆང་གི་བྱིན་རླབས་ལས་རང་བཞིན་དུ་འབྱུང་བའི་སྔགས་རྒྱུད་ཀྱི་གདམས་པ་ཟབ་མོ་རྣམས་དང་། སྟོན་པ་དྲང་སྲོང་ཆེན་པོ་ལ་སོགས་ལྷ་དང་མིའི་དྲང་སྲོང་བདེན་ཚིག་གྲུབ་པ་རྣམས་ཀྱིས་སྟོན་པའི་ཚུལ་རྒྱུད་ལས། ནམ་མཁའ་མེད་པར་གྱུར་ན་ཡང་ ཿསྔགས་ཀྱི་དངོས་གྲུབ་མེད་མི་སྲིད ཿལྷ་དང་དྲང་སྲོང་གིས་བཤད་པའིཿ རིག་སྔགས་བསླུ་བར་མི་སྲིད་ན ཿའདོད་ཆགས་བྲལ་བས་བཤད་པ་ཡིཿ གསང་སྔགས་སྦྱོར་བས་བསླུས་པ་ནིཿ མ་བྱུང་འབྱུང་བར་མི་འགྱུར་རོཿ ཞེས་པས་གསལ་སྟེ། དེ་ལས་འདི་སྔོན་བྱུང་དང་ཕྱིས་བྱུང་གི་ལོ་རྒྱུས་གཉིས་ལས་དང་པོ་ནི་རྣམ་པར་རྒྱལ་བའི་ཁང་བའི་གནས་སུ་བཅོམ་ལྡན་འདས་ལ་ལྷའི་དབང་པོ་བརྒྱ་བྱིན་གྱིས་གསོལ་པ། ཀྱཻཿ བཙུན་པ་བཅོམ་ལྡན་འདས་ཁྱེད་ནི་ཐམས་ཅད་མཁྱེན་པའི་གཙོ་བོ་ལྷ་མ་ཡིན་གྱིས་བདག་གིས་ལུས་ངག་ཡིད་གསུམ་བཅིངས་པ་ལས་དགྲོལ་དུ་གསོལ ཿབཅོམ་ལྡན་འདས་ཀྱིས་བཀའ་སྩལ་པ། བརྒྱ་བྱིན་ཁྱོད་ཀྱིས་ང་ལ་གང་དག་ཞུ་བ་ལེགས་སོ། །དེའི་ཕྱིར་ལེགས་པར་རབ་ཏུ་སྟོན་ལ་ཡིད་ལ་བཟུང་སྟེ། འདི་ཉིད་ལ་ནན་ཏན་དུ་གྱིས་ཤིག གང་དག་ལུས་ངག་ཡིད་གསུམ་མནན་པ་དང་བཅིངས་པ་དེ་ལ་ནི་ནམ་ཡང་བདེ་བའི་སྐབས་མི་འབྱུང་བས། རིགས་སྔགས་ཀྱི་མཐུ་དང་ཏིང་ངེ་འཛིན་གྱི་ནུས་པ་དང་ལས་ཚོགས་གཉིས་ལས་བྱུང་བའི་འབྲས་བུ་ཐམས་ཅད་ཉམས་པར་བྱ་བའི་ཕྱིར་དང་། འཇིག་རྟེན་ཕ་རོལ་གྱི་ཡོན་ཏན་དང་། བསོད་ནམས་དང་། བདེ་བའི་འབྲས་བུ་ནམ་ཡང་འབྱུང་བར་མི་འགྱུར་ཏེ། འདི་ལྟར་ཉི་མའི་འོད་ཟེར་ཕུན་སུམ་ཚོགས་པར་གྱུར་ཀྱང་སྤྲིན་གྱི་དབང་དུ་བྱས་པ་བཞིན་ནོ། །དེ་བས་ན་ལུས་ངག་ཡིད་གསུམ་བཅིངས་པ་ལས་གྲོལ་བར་བྱེད་པའི་ཐམས་ལ་བརྩོན་པར་བྱའོ། །དེ་ལྟར་བྱས་ན་བཅིངས་པའམ་མནན་པ་ལས་གྲོལ་བར་འགྱུར་ཏེ། སྒྲོན་མེའི་འོད་ཀྱིས་མུན་པ་སེལ་བའམ། མེ་ལྕེའི་ནུས་པས་ནགས་ཐམས་ཅད་བསྲེགས་པའམ། སེང་གེའི་སྐད་ཀྱིས་རི་དྭགས་ཐམས་ཅད་ཟིལ་གྱིས་གནོན་པ་བཞིན་དུ། རིགས་སྔགས་ཆེན་མོ་འདིའི་བྱིན་རླབས་ཀྱིས་བཅིངས་པ་ཐམས་ཅད་ལས་གྲོལ་བར་བྱེད་དོ། །ཞེས་གསུངས་ལ་ཕྱིས་བྱུང་གི་ལོ་རྒྱུས་ནི། རིག་པ་འཛིན་པ་ཐམས་ཅད་ཀྱི་རྒྱལ་པོ་སློབ་དཔོན་ཆེན་པོ་པདྨ་འབྱུང་གནས་རྒྱལ་པོ་ཛའི་ཁབ་དང་ཉེ་བའི་རི་མཱ་ལ་ཡ་གནམ་ལྕགས་འབར་བ་སེང་གེའི་ཟ་འགྲམ་ལྟ་བུར་མཁའ་འགྲོའི་ཚོགས་དཔོན་མཛད་ཅིང་བཞུགས་པའི་ཚེ། མུ་སྟེགས་ཀྱི་སྟོན་པ་གྷ་ན་པ་ཏི་ལ་སོགས་པ་ལྔ་བརྒྱས་སློབ་དཔོན་ལ་རྩོད་པ་བྱས་པས་མ་ཐུབ་སྟེ། སླར་ཁྲོས་ནས་རི་སུལ་ཞིག་ཏུ་མུ་སྟེགས་ཀྱི་ངན་སྔགས་བཅས་ཆོ་ག་ནག་པོ་ཞེས་བྱ་བ་བསྒྲུབས་པས་མཐུ་རྟགས་ཆེན་པོ་བྱུང་ནས་སློབ་དཔོན་ཉིད་ལག་ན་རྡོ་རྗེ་སེང་གེའི་ང་རོ་ཅན་ཞེས་བྱ་བའི་སྐུར་བཞེངས་ཏེ་རིགས་སྔགས་ཀྱི་སྦྱོར་བ་གཤིག་པའི་ཏིང་ངེ་འཛིན་ལ་སྙོམས་པར་ཞུགས་པའི་ཚེ། མཁའ་འགྲོ་བདུད་འདུལ་སེང་གེའི་གདོང་ཅན་གྱིས་ཞལ་བསྟན་ནས་རིགས་སྔགས་ཀྱི་དངོས་གྲུབ་བྱིན་པས་དེ་ཉིད་དུ་མུ་སྟེགས་ཀྱི་སྟོན་པ་ངན་སྔགས་མཁན་གནམ་ལྕགས་ཐོག་གིས་བསྒྲལ། ཕྱི་རབས་ཀྱི་འགྲོ་བའི་དོན་དུ་གདམས་པ་ཟབ་མོ་འདི་མཁའ་ལྡིང་འབར་བའི་བརྡ་རིས་ལ་བྲིས་ཏེ་ཀློང་ལྔ་འདུས་པའི་གཏེར་སྒྲོམ་དུ་རྒྱས་བཏབ་པས་དམག་འཁྲུགས་དང་བྱད་ཕུར་དར་བའི་ཚེ། རིག་འཛིན་འཇིགས་མེད་གླིང་པ་ལ་བཀའ་བབས་པས་བརྒྱུད་པ་ཁུངས་ལ་ཐུག་པའི་མན་ངག་ཟབ་མོའི་སྒོ་ནས་བྱང་འགྲོལ་བ་ལ་ངེས་ཤེས་དང་དད་པ་བསྐྱེད་ནས་སློབ་དཔོན་མཁའ་འགྲོ་མ་སེང་གེའི་གདོང་ཅན་དངོས་སུ་མོས་པའི་མདུན་དུ་རང་ཉིད་ཕ་རོལ་མི་དང་མི་མ་ཡིན་གྱི་བྱད་དུ་བཅུག་པ་ལས་དབུགས་དབྱུང་བའི་མོས་པ་བཛོད། བརྡ་སྦྱར་ལ། ཐོག་མར་ཕྱོགས་སྐྱོང་དང་གཞི་བདག་ལ་ཕུད་དང་གཏོར་མ་ཨ་ཀཱ་རོས་བསྔོས་ལ། མཆོད་སྤྱིན་གཏོར་མ་འདི་བཞེས་ལ། སོགས་ཀྱིས་དོར། དེ་ནས་ཡི་དམ་གྱི་ང་རྒྱལ་བརྟན་པས་བསད་གྲིའམ་གྲི་གུག་ཕྱར་ལ། ཧཱུྃཿ བྱད་ཅེས་བྱ་བ་ཀུན་རྫོབ་སྟེཿ བསྒྲུབ་བྱའི་ལུས་ནི་བེམ་པོ་ལ ཿསེམས་ནི་སྟོང་པ་ཉིད་ཡིན་ཀྱང་ ཿགློ་བུར་རྣམ་རྟོག་ལས་གྲུབ་པའིཿ མིང་གཟུགས་འདུས་པའི་བླ་སྲོག་ལ ཿཕ་རོལ་མི་དང་མི་མིན་གྱིས ཿརྫས་སྔགས་ཏིང་འཛིན་མཐུས་བསྐྱེད་པའིཿ འགུགས་འཆིང་སྡོམ་མྱོས་ཕྱག་རྒྱ་བཞེས ཿསྒོ་གསུམ་བྱད་དུ་བཅུག་པ་རྣམས ཿགྲི་གུག་འབར་བའི་ཕྱག་རྒྱས་བཅད ཿསྤུ་གྲི་རྣོན་པོའི་དབལ་ལ་བསྐྱོན ཿརིགས་སྔགས་འབར་བའི་མེ་ཡིས་བསྲེག ཿཨཿཀཿསཿམཿརཿཙཿཤཿདཿརཿསཿམཿརཿཡཿཕཊ ཿལན་གསུམ་གྱི་རྗེས། བསྒྲུབ་བྱའི་ལུས་ངག་ཡིད་གསུམ་བྱད་དུ་བཅུག་པ་དང་། བཅིངས་པ་དང་། མནན་པ་དང་། ནུས་པ་བཤིག་པ་ཐམས་ཅད་གྲོལ་བར་གྱུར་ཅིག ཿཅེས་བྱད་ཐག་དུམ་བུར་གཏུབས ཿདེ་ནས་མདུན་དུ་སྟན་པའི་སྟེང་དབྱེ་སྒྲོ་གཉིས་བཞག་ལ་རལ་གྲི་བསྟུན་ཞིང་ ཿཧཱུྃཿ མི་ལ་འགོ་བ་ལྷ་ལྔ་སྟེཿ ལྷ་དང་མི་རུ་དབྱེན་སྦྱོར་བའིཿ ཕྲ་མེན་ཕྲ་མ་མཁན་གཉིས་ཀྱིས ཿཉེས་བྱེད་སྦྱོར་བ་ཞིག་གྱུར་ཅིག ཿཡིག་འབྲུ་བཅུ་བཞི་དང་ ཿཨོཾ་མ་མ་སརྦ་བིདྷ་བིདྷ ཿཛ་ཡེ་ཛ་ཡེཿ བི་ཛ་ཡེ་བི་ཛ་ཡེཿ ཨ་ཛི་ཏེ་ཨ་པ་ར་ཛི་ཏ་ཡེ་མ་མ་བྷེ་བྷྱ་པྲ་མར་དྷ ཿཧ་ཡེ་མ་མ་ཧཱུྃ་ཕཊ ཿགཞན་གྱིས་མི་ཐུབ་པའི་རིགས་སྔགས་ཆེན་མོ་འདིས་གང་དག་སྡང་བ་དང་ ཿ ལོག་པར་སེམས་པ་ཐམས་ཅད་ཞི་བར་གྱུར་ཅིག ཿཅེས་དུམ་བུར་གཅད ཿདེ་ནས་བྱད་ལིང་གི་སྟེང་དུ་བྱད་ཐག་དང་སྒྲོ་དུམ་བཞག་ལ ཿན་མོཿ སངས་རྒྱས་ཀྱི་བདེན་པ་དང ཿཆོས་ཀྱི་བདེན་པ་དང་ ཿདགེ་འདུན་གྱི་བདེན་པ་དང་ ཿཁྱད་པར་དུ་རིག་སྔགས་ཀྱི་རྒྱལ་མོ་མཁའ་འགྲོ་སེང་གེའི་གདོང་ཅན་གྱི་བདེན་པ་དང་ ཿབྱིན་རླབས་ནུས་པའི་མཐུས ཿབསྒྲུབ་བྱ་འདི་ཉིད་ལ་ཕ་རོལ་བན་བོན་མི་དང་མི་མིན་གྱིས་བྱས་པའི་བྱད་ཁ་ཕུར་ཁ་ཟོར་ཁ ཿཧོམ་དང་པར་བུ ཿསྡབས་གཤོར ཿརླུང་འཁོར ཿགྱིམ་ཤང་ཿ གཤེད་སྡེབས ཿབསད་བསྐྲད ཿདབྱེ་རྨོངས་ལ་སོགས་པ་དང་ ཿརང་གི་སྦྱོར་ངན་ལོག་པའི་ནུས་པ་ཐམས་ཅད་དམིགས་པའི་རྟེན་འདི་ལ་ཁུག་ཅིག ཿརང་གཤེད་རང་ལ་ཕོབ་ཅིག ཿཅེས་ལན་གསུམ་གྱིས་བསྟིམ་ལ ཿབྱད་མ་རང་གཤེད་དབབ་པ་འདི་བྱ་སྟེཿ ཕུར་པ་འདྲིལ་ལ ཿཧཱུྃཿ ཕུར་ནི་སྐྱེ་བ་མེད་པ་ལ ཿཔ་ནི་འགག་པ་མེད་པ་སྟེཿ སྐྱེ་འགགས་བྲལ་བའི་ཕུར་བ་ནིཿ བྱད་མའི་རྣམ་ཤེས་ཚོགས་བརྒྱད་ལ ཿབཏབ་ནས་དབང་དུ་བྱས་པ་ཡིཿ བསྒྲུབ་བྱའི་རྣམ་པར་ཤེས་པའི་ཚོགས ཿབཅོམ་དང་ཉམས་པ་སོར་ཆུད་ནས ཿདབང་ཡུལ་སྐྱེ་མཆེད་གསལ་གྱུར་ཅིག ཿཡིག་འབྲུ་བཅུ་བཞི་ལ ཿཀཱི་ལི་ཀཱི་ལ་ཡ་ཧཱུྃ་ཕཊ ཿཅེས་བཏགས་པ་ཚར་བརྒྱད་བརྗོད་ཅིང་བྱད་ལིང་གཏུབས། དེ་ནས་མཐའ་སྡུད་འབྱུང་བ་བཞིའི་སྦྱོར་བ་བཤིག་པ་ནིཿ དཔལ་འབར་སྦར་ལ ཿཧོམ་ཁུང་གི་ཆུ་ལ་གསད་ཅིང་ ཿཧཱུྃཿ འབྱུང་བཞི་འདུས་པའི་ལུས་རྟེན་ནིཿ གྲུབ་ཀྱང་འབྱུང་བ་བཞི་ལ་གྲུབ ཿབཤིག་ཀྱང་འབྱུང་བའི་ནུས་པས་བཤིག ཿཚ་ཞིང་བསྲེག་པ་མེའི་ཀློང་དུ ཿཧོམ་དང་སྤྱིན་སྲེག་ལས་གྱུར་བྱད ཿའབྱུང་བའི་དགྲ་གཤེད་ཆེན་པོ་སྟེཿ མེ་དགྲ་ཆུ་ཡི་ནུས་པས་བསད ཿཨོཾ་ཤཱིནྟཾ་ཀ་རི་ནི་ཡེ་མ་མ་བཛྲ ཿཛྙཱ་ན་པྲ་ཡཙྪ་ཡཾཿ མ་མ་བྷི་དྷ་ར་ཡ ཿཧ་ཧ་ཧེ་ཧེ་ཧི་ཧི་ཧཱུྃ་ཧཱུྃཿ པྲ་ཀ་ར་ན་སརྦ་ས་ཙ་ཡ་ལ་སརྦ་བཛྲ་རཀྵ ཿརཀྵ ཿཕཊ་ཕཊ ཿསྭཱ་ཧཱ ཿཧོམ་ཁུང་གི་ཆུ་སྲིད་པའི་བྱེ་མས་མནན་ཅིང་ ཿཧཱུྃཿ རླན་ཞིང་གཤེར་བ་ཆུའི་ཀློང་དུ ཿཀླུ་ལ་གཏད་ཁྲམ་ལས་གྱུར་བྱད ཿའབྱུང་བའི་དགྲ་གཤེད་ཆེན་པོ་སྟེཿ ཆུ་དགྲ་ས་ཡིས་མནན་པར་བྱ ཿསྔགས་གོང་བཞིན་བརྗོད ཿཧོམ་ཁུང་གིས་སྟེངས་མདའ་བྱ་རྒོད་མ་བཙུགས་ལ་ཧོམ་ཁུང་བུམ་ཆུས་བཤིག་ཅིང་ ཿཧཱུྃཿ སྲ་ཞིང་འཐས་པ་སའི་ཀློང་དུ ཿགཤོར་དང་མནན་པ་ལས་གྱུར་བྱེད ཿའབྱུང་བའི་དགྲ་གཤེད་ཆེན་པོ་སྟེཿ ས་དགྲ་ཤིང་གིས་བསད་པར་བྱ ཿསྔགས་གོང་བཞིན ཿདེ་ནས་བསྒྲུབ་བྱར་མེ་ལོང་ལ་ཧས་གཏབ་ཏུ་བཅུག་ལ ཿཧཱུྃཿ ཡང་ཞིང་གཡོ་བ་རླུང་གི་ཀློང་ཿ འཁོར་ལོ་བསྐོར་བ་ལས་གྱུར་བྱད ཿམེ་ལོང་སྟེང་དུ་སྐྱུགས་པ་ཡིས ཿརང་བཞིན་མེད་པའི་དབྱིངས་སུ་ཡལ ཿསྔགས་གོང་བཞིན་བརྗོད་པ་དང་མཉམ་དུ་བསྒྲུབ་བྱ་བུམ་ཆུས་བཀྲུ ཿདེ་ནས་བྱད་ཐག་དང་དབྱེ་སྒྲོའི་དུམ་བུ་ཟངས་ཀྱི་གའུ་ལ་སོགས་པའི་པང་བུར་བཅུག་དུ་ུབ་མི་འཆོར་བ་བྱས་པ་ཧོམ་ནང་དུ་བཞག་ལ་མེ་སྤར་ཞིང་ ཿསྭཱ་བྷཱ་ཝས་སྦྱངས། སྟོང་བའི་ངང་ལས་བསྐལ་པ་དུས་མཐའི་མེ་དཔུང་འབར་བའི་དབུས་སུ་དུས་གསུམ་བདེ་གཤེགས་ཐམས་ཅད་ཀྱི་མཐུ་སྟོབས་གཅིག་ཏུ་བསྡུས་པ་ཡེ་ཤེས་ཀྱི་མཁའ་འགྲོ་མ་སེང་གེའི་གདོང་ཅན་བལྟར་མི་བཟོད་པའི་གཟི་བརྗིད་ཅན་ཞལ་གནམ་ས་ལྟ་བུར་བགྲད་པའི་ནང་དུ་ཕ་རོལ་མི་དང་མི་མ་ཡིན་པའི་བྱད་གཟུགས་འདོད་ཆགས་ཁྲག་གི་རྒྱ་མཚོ། ཞེ་སྡང་རུས་པའི་གྲམ་བུ། གཏི་མུག་ཤའི་རི་བོར་གྱུར་པ་ཨ་ལ་ལ་ཞེས་གད་མོའི་སྒྲ་དང་བཅས་བཞེས་པར་གྱུར ཿཅེས་བརྗོད་ལ་བསྔགས་ཀྱི་མཚོན་ཆ་ཉུངས་ཀར། སྨྱོ་བྱེད་ཀྱི་རྫས་ཐང་ཕྲོམ་འབྱུང་བ་བཞི་ལ་བརྟེན་པའི་བྱད་རྫས་རྣམས་བདུད་རྩིའི་རང་བཞིན་དུ་དམིགས་པ་ཕུལ་ལ ཿཧཱུྃཿ བྱད་མའི་བསམ་སྦྱོར་ངན་པ་རྣམས ཿབདུད་འདུལ་དྲག་མོའི་ཞལ་དུ་སྟོབ ཿདགྱེས་པར་རོལ་ཅིག་ཁ་རཾ་ཁཱ་ཧིཿ ཛཧཱུྃཿ་བཾ་ཧོཿ ཧ་ཧ་ཕཊ ཿཞེས་བརྗོད་ཅིང་རོལ་མོ་སྒྲོགས ཿབཛྲཿམུཾཿ ཡེ་ཤེས་པ་གཤེགས ཿདམ་ཚིག་པ་མེ་ལྷའི་རྣམ་པར་གྱུར་པ་ལས་བསྒྲུབ་བྱས་ལན་བདུན་འགོངས་པས་མཐུ་བྱད་ཀྱི་ནུས་པ་ལྷག་མེད་དུ་འཚིག་པར་བསམ ཿརྟེན་འབྲེལ་སྙིང་པོ་བརྗོད་སྟན་དཀར་གྱི་སྟེང་དུ་བཞག་ནས་ལག་ཏུ་མདའ་དར་གཏད་ཅིང་། བྱང་ཆུབ་སྙིང་པོར་གཤེགས་པ་ན། སོགས་ཀྱིས་ཤིས་པ་བརྗོད། དགེ་བ་བསྔོ། ཧོམ་རོ་ཆུ་ཀླུང་ཆེན་པོའམ། རི་རྩེར་རླུང་ལ་འཕྱར་བར་བྱའོ། །བདེ་གཤེགས་བཀའ་དང་ཌཱཀྐཱིའི་བརྡ ཿགུ་རུའི་མན་ངག་གསུམ་རྫོགས་པའིཿ བྱད་འགྲོལ་གནམ་ལྕགས་འཁོར་ལོ་འདི། སྙིང་གི་བུ་ལ་གཏད་དོ་རྒྱ ཿས་མ་ཡ ཿརྒྱ་རྒྱ་རྒྱ ཿ